Návrh

ZÁKON
z .......... 2013
o Úrade pre reguláciu elektronických komunikácií a poštových služieb
a  Dopravnom úrade a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1
Predmet úpravy

Tento zákon upravuje zriadenie, postavenie, pôsobnosť a organizáciu
a)	Úradu pre reguláciu elektronických komunikácií a poštových služieb (ďalej len „regulačný úrad“)  a 
b)	Dopravného úradu (ďalej len „dopravný úrad“).

Regulačný úrad

§ 2
Zriadenie a postavenie regulačného úradu

(1)	Zriaďuje sa regulačný úrad, ktorý je orgánom štátnej správy s celoslovenskou pôsobnosťou pre oblasť elektronických komunikácií a poštových služieb.

(2)	Regulačný úrad je rozpočtová organizácia napojená finančnými vzťahmi na štátny rozpočet prostredníctvom rozpočtovej kapitoly Ministerstva dopravy, výstavby a regionálneho rozvoja Slovenskej republiky (ďalej len „ministerstvo“). 

(3)	Sídlom regulačného úradu je Bratislava. Sídlom stáleho pracoviska regulačného úradu pre oblasť poštových služieb je Žilina. Regulačný úrad môže mimo svojho sídla a mimo sídla stáleho pracoviska zriaďovať aj ďalšie pracoviská.

(4)	Organizačnú štruktúru regulačného úradu ustanovuje organizačný poriadok regulačného úradu, ktorý vydáva regulačný úrad.

§ 3
Pôsobnosť regulačného úradu

(1) Regulačný úrad 
a)	je regulačným a cenovým orgánom a vykonáva štátny dohľad v oblasti elektronických komunikácií a poštových služieb v rozsahu a za podmienok ustanovených týmto zákonom a osobitnými predpismi, )
b)	spolupracuje s ministerstvami a ostatnými ústrednými orgánmi štátnej správy, orgánmi Európskej únie a s iným medzinárodným orgánmi alebo organizáciami v oblasti svojej pôsobnosti,
c)	vykonáva ďalšiu pôsobnosť podľa osobitných predpisov.)

(2) Regulačný úrad pri výkone svojej regulačnej a cenovej pôsobnosti postupuje nestranne a nezávisle. Štátne orgány, orgány územnej samosprávy, iné orgány verejnej moci ani ďalšie osoby nesmú ovplyvňovať regulačný úrad pri vykonávaní jeho regulačnej a cenovej pôsobnosti.  

§ 4
Predseda regulačného úradu
a podpredseda regulačného úradu

(1)	Na čele regulačného úradu je predseda regulačného úradu, ktorého volí a odvoláva Národná rada Slovenskej republiky (ďalej len „národná rada“) na návrh vlády  Slovenskej republiky (ďalej len „vláda“). Uznesenie o odvolaní predsedu regulačného úradu spolu s odôvodnením uznesenia zverejňuje národná rada na svojom webovom sídle.

(2)	Predseda regulačného úradu je štatutárnym orgánom regulačného úradu, riadi ho a zodpovedá za jeho činnosť. 

(3)	Predsedu regulačného úradu počas neprítomnosti, alebo ak funkcia predsedu regulačného úradu nie je obsadená, zastupuje podpredseda regulačného úradu, ktorého volí a odvoláva národná rada na návrh vlády. Uznesenie o odvolaní podpredsedu regulačného úradu spolu s odôvodnením uznesenia zverejňuje národná rada na svojom webovom sídle. 

(4)	Ak funkcia podpredsedu regulačného úradu nie je obsadená, predseda regulačného úradu písomne poverí štátneho zamestnanca regulačného úradu dočasným vykonávaním funkcie podpredsedu regulačného úradu. Ak funkcia predsedu regulačného úradu a funkcia podpredsedu regulačného úradu nie je obsadená, predseda národnej rady na návrh vlády písomne poverí štátneho zamestnanca regulačného úradu dočasným vykonávaním funkcie predsedu regulačného úradu. 

(5)	Vláda navrhne národnej rade kandidáta na funkciu predsedu regulačného úradu alebo podpredsedu regulačného úradu najneskôr tri mesiace pred uplynutím funkčného obdobia predsedu regulačného úradu alebo podpredsedu regulačného úradu. Ak národná rada nezvolí navrhnutého kandidáta, vláda navrhne národnej rade iného kandidáta na výkon príslušnej funkcie najneskôr do jedného mesiaca od predchádzajúceho nezvolenia.

(6)	Funkčné obdobie predsedu regulačného úradu a podpredsedu regulačného úradu je šesťročné. Tá istá osoba môže vykonávať funkciu predsedu regulačného úradu alebo podpredsedu regulačného úradu najviac dve po sebe nasledujúce funkčné obdobia. Predseda regulačného úradu a podpredseda regulačného úradu ostávajú vo funkcii aj po uplynutí funkčného obdobia do dňa vzniku funkcie nového predsedu regulačného úradu alebo podpredsedu regulačného úradu.

(7)	Predseda regulačného úradu a podpredseda regulačného úradu sú štátnymi zamestnancami podľa osobitného predpisu. )

(8)	Platové a ďalšie náležitosti predsedu regulačného úradu a podpredsedu regulačného úradu určuje vláda podľa osobitného predpisu.3)

(9)	Výkon funkcie predsedu regulačného úradu a podpredsedu regulačného úradu sa skončí 
a)	uplynutím jeho funkčného obdobia, ak odsek 6 neustanovuje inak,
b)	vzdaním sa funkcie, 
c)	odvolaním z funkcie.

(10)	Výkon funkcie predsedu regulačného úradu a podpredsedu regulačného úradu zaniká 
a)  jeho smrťou alebo právoplatným rozhodnutím o vyhlásení za mŕtveho,
b)	právoplatným rozhodnutím súdu, ktorým bol odsúdený za úmyselný trestný čin alebo právoplatným rozhodnutím súdu, ktorým bol odsúdený za trestný čin spáchaný z nedbanlivosti na nepodmienečný trest odňatia slobody, 
c)	právoplatným rozhodnutím súdu, ktorým bol pozbavený spôsobilosti na právne úkony alebo jeho spôsobilosť na právne úkony bola právoplatným rozhodnutím súdu obmedzená.

(11)	   Predseda regulačného úradu a podpredseda regulačného úradu sa môže vzdať funkcie písomným oznámením predsedovi národnej rady. Výkon funkcie predsedu regulačného úradu a podpredsedu regulačného úradu sa skončí dňom doručenia písomného oznámenia o vzdaní sa funkcie, ak v oznámení nie je uvedený neskorší deň vzdania sa funkcie.

(12)	Národná rada môže odvolať predsedu regulačného úradu a podpredsedu regulačného úradu, ak 
a)	nastala niektorá zo skutočností uvedených v § 5 ods. 3,
b)	nevykonáva svoju funkciu najmenej počas šiestich po sebe nasledujúcich mesiacov.

§ 5
Podmienky výkonu funkcie predsedu regulačného úradu a podpredsedu regulačného úradu
		
(1) Za predsedu regulačného úradu a podpredsedu regulačného úradu možno zvoliť len osobu, ktorá
a)	má spôsobilosť na právne úkony v plnom rozsahu,
b)	je bezúhonná,
c)	má vysokoškolské vzdelanie druhého stupňa a
d)	má najmenej päťročnú odbornú prax v riadiacej funkcii v oblasti poštových služieb alebo elektronických komunikácií.  

(2) Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo nebol právoplatne odsúdený za trestný čin spáchaný z nedbanlivosti na nepodmienečný trest odňatia slobody. Bezúhonnosť sa preukazuje výpisom z registra trestov nie starším ako tri mesiace.

(3) Predseda regulačného úradu a podpredseda regulačného úradu nesmú počas výkonu funkcie 
a)	byť členom politickej strany alebo politického hnutia, vykonávať funkciu v politickej strane alebo v politickom hnutí, mať pracovnoprávny alebo iný obdobný právny vzťah s politickou stranou alebo s politickým hnutím, 
b)	vykonávať funkciu v inom orgáne verejnej moci alebo byť členom štatutárneho, riadiaceho, dozorného alebo kontrolného orgánu právnickej osoby zriadenej orgánom verejnej moci alebo zákonom,
c)	byť zamestnancom,  štatutárnym, riadiacim, dozorným, kontrolným orgánom alebo členom takého orgánu právnickej osoby, ktorá bola zriadená na výkon podnikateľskej činnosti, ani mať majetkovú účasť na podnikaní alebo podiel na hlasovacích právach osoby, ani pôsobiť v jej prospech alebo neprospech ak ide o osobu, ktorá je prevádzkovateľom elektronickej komunikačnej siete, poskytovateľom elektronickej komunikačnej služby, poštovým podnikom alebo inou osobou, vo vzťahu ku ktorej vykonáva regulačný úrad činnosť podľa tohto zákona alebo osobitného predpisu;1) toto obmedzenie sa s výnimkou postavenia zamestnanca vzťahuje aj na im blízke osoby,)
d)	podnikať alebo 
e)	vykonávať inú zárobkovú činnosť okrem prípadov ustanovených osobitným predpisom. )

(4) Predseda regulačného úradu a podpredseda regulačného úradu je povinný zdržať sa konania, ktorým by uprednostnil osobný záujem pred verejným záujmom.

(5) Osoba, ktorej výkon funkcie predsedu regulačného úradu alebo podpredsedu regulačného úradu sa skončil, nesmie počas jedného roka po skončení výkonu funkcie, ak v období posledných dvoch rokov pred skončením výkonu funkcie rozhodla o poskytnutí štátnej pomoci, alebo o poskytnutí alebo povolení inej podpory, výhod alebo odpustenia povinností vyplývajúcich zo všeobecne záväzných právnych predpisov alebo z rozhodnutí fyzickým osobám alebo právnickým osobám
a) byť zamestnancom, spoločníkom, členom, akcionárom alebo konateľom týchto osôb, členom ich štatutárneho, riadiaceho, dozorného alebo kontrolného orgánu, ani mať podiel na ich základnom imaní alebo podiel na hlasovacích právach týchto osôb, 
b) mať uzatvorenú zmluvu o prokúre, mandátnu zmluvu, komisionársku zmluvu, zmluvu o sprostredkovaní, zmluvu o obchodnom zastúpení, zmluvu o tichom spoločenstve alebo darovaciu zmluvu s týmito osobami,
c) mať uzatvorenú zmluvu, ktorej obsahom je oprávnenie konať v prospech alebo v mene týchto osôb.   

(6) Predseda regulačného úradu a podpredseda regulačného úradu je vylúčený z rozhodovania vo veci týkajúcej sa  osoby, ktorá je prevádzkovateľom elektronickej komunikačnej siete, poskytovateľom elektronickej komunikačnej služby, poštovým podnikom alebo inou osobou, vo vzťahu ku ktorej vykonáva regulačný úrad činnosť podľa tohto zákona alebo osobitného predpisu,1) ak
a)	bol počas roka, ktorý predchádzal vzniku funkcie predsedu regulačného úradu a podpredsedu regulačného úradu zamestnancom, štatutárnym, riadiacim, dozorným, kontrolným orgánom alebo členom orgánu tejto osoby, ktorá bola zriadená na výkon podnikateľskej činnosti, mal majetkovú účasť na jej podnikaní alebo podiel na hlasovacích právach tejto osoby,
b) bola jemu blízka osoba v postavení podľa písmena a) s výnimkou postavenia zamestnanca.
 
(7) Ak je predseda regulačného úradu vylúčený z rozhodovania vo veci podľa odseku 6, rozhodne v tejto veci podpredseda regulačného úradu. 

(8) Predseda regulačného úradu a podpredseda regulačného úradu je povinný do jedného mesiaca od vzniku funkcie predložiť predsedovi národnej rady vyhlásenie o záväzkoch a záujmoch, v ktorom uvedie všetky skutočnosti, ktoré by mohli mať priamy alebo nepriamy vplyv na jeho nestrannosť a nezávislosť pri rozhodovaní podľa tohto zákona, najmä uvedie skutočnosti podľa odsekov 3 a 6. Ak skutočnosti, ktoré by mohli mať priamy alebo nepriamy vplyv na jeho nestrannosť a nezávislosť pri rozhodovaní podľa tohto zákona vzniknú po podaní vyhlásenia podľa prvej vety, predseda regulačného úradu a podpredseda regulačného úradu je povinný ich bezodkladne písomne oznámiť predsedovi národnej rady.

Dopravný úrad

§ 6
Zriadenie a postavenie dopravného úradu

(1)	Zriaďuje sa dopravný úrad, ktorý je orgánom štátnej správy s celoslovenskou pôsobnosťou pre oblasť dráh a dopravy na dráhach, civilného letectva a vnútrozemskej plavby.

(2)	Dopravný úrad je rozpočtová organizácia napojená finančnými vzťahmi na štátny rozpočet prostredníctvom rozpočtovej kapitoly ministerstva. 

(3)	Sídlom dopravného úradu je Bratislava. Dopravný úrad môže mimo svojho sídla zriaďovať ďalšie pracoviská. 

(4)	Organizačnú štruktúru dopravného úradu ustanovuje organizačný poriadok dopravného úradu, ktorý vydáva dopravný úrad.

§ 7
Pôsobnosť dopravného úradu

(1)	Dopravný úrad 
a)	vykonáva pôsobnosť v oblasti dráh a dopravy na dráhach, civilného letectva a vnútrozemskej plavby v rozsahu a za podmienok ustanovených týmto zákonom a osobitnými predpismi, )
b)	spolupracuje v oblasti svojej pôsobnosti s ministerstvami a ostatnými ústrednými orgánmi štátnej správy a s orgánmi Európskej únie,
c)	vykonáva ďalšiu pôsobnosť podľa osobitných predpisov.)

(2)	 Dopravný úrad pri výkone svojej pôsobnosti v oblasti dráh a dopravy na dráhach postupuje nestranne a nezávisle. Štátne orgány, orgány územnej samosprávy, iné orgány verejnej moci a ďalšie osoby nesmú ovplyvňovať dopravný úrad pri vykonávaní jeho pôsobnosti v oblasti dráh a dopravy na dráhach. 

§ 8
Predseda dopravného  úradu a podpredseda dopravného úradu

(1)	Na čele dopravného úradu je predseda dopravného úradu, ktorého vymenúva a  odvoláva vláda na návrh ministra dopravy, výstavby a regionálneho rozvoja Slovenskej republiky (ďalej len „minister“). 

(2)	Predseda dopravného úradu je štatutárnym orgánom dopravného úradu, riadi ho a zodpovedá za jeho činnosť.

(3)	Predsedu dopravného úradu počas neprítomnosti, alebo ak funkcia predsedu dopravného úradu nie je obsadená, zastupuje podpredseda dopravného úradu, ktorého vymenúva a  odvoláva vláda na návrh ministra. 

(4)	Ak funkcia podpredsedu dopravného úradu nie je obsadená, predseda dopravného úradu písomne poverí štátneho zamestnanca dopravného úradu dočasným vykonávaním funkcie podpredsedu dopravného úradu. Ak funkcia predsedu dopravného úradu a podpredsedu dopravného úradu nie je obsadená, predseda vlády na návrh ministra písomne poverí štátneho zamestnanca dopravného úradu dočasným vykonávaním funkcie predsedu dopravného úradu. 

(5)	Minister navrhne vláde kandidáta na funkciu predsedu dopravného úradu alebo podpredsedu dopravného úradu najneskôr tri mesiace pred uplynutím funkčného obdobia predsedu dopravného úradu alebo podpredsedu dopravného úradu. Ak vláda svojim hlasovaním neschváli navrhnutého kandidáta, minister navrhne vláde iného kandidáta na príslušnú funkciu najneskôr do jedného mesiaca od neschválenia.

(6)	Funkčné obdobie predsedu dopravného úradu a podpredsedu dopravného úradu je šesťročné. Tá istá osoba môže vykonávať funkciu predsedu dopravného úradu alebo podpredsedu dopravného úradu najviac dve po sebe nasledujúce funkčné obdobia. Predseda dopravného úradu a podpredseda dopravného úradu ostávajú vo funkcii aj po uplynutí funkčného obdobia do dňa vzniku funkcie nového predsedu dopravného úradu alebo podpredsedu dopravného úradu.

(7)	Predseda dopravného úradu a podpredseda dopravného úradu sú štátnymi zamestnancami podľa osobitného predpisu.3)

(8)	Platové a ďalšie náležitosti predsedu dopravného úradu a podpredsedu dopravného úradu určuje vláda podľa osobitného predpisu.3)

(9)	Výkon funkcie predsedu dopravného úradu a podpredsedu dopravného úradu sa skončí 
a)	uplynutím jeho funkčného obdobia, ak odsek 6 neustanovuje inak,
b)	vzdaním sa funkcie, 
c)	odvolaním z funkcie.

(10)	Výkon funkcie predsedu dopravného úradu a podpredsedu dopravného úradu zaniká 
a)	jeho smrťou alebo právoplatným rozhodnutím o vyhlásení za mŕtveho,
b)	právoplatným rozhodnutím súdu, ktorým bol odsúdený za úmyselný trestný čin alebo právoplatným rozhodnutím súdu, ktorým bol odsúdený za trestný čin spáchaný z nedbanlivosti na nepodmienečný trest odňatia slobody,
c)	právoplatným rozhodnutím súdu, ktorým bol pozbavený spôsobilosti na právne úkony alebo jeho spôsobilosť na právne úkony bola právoplatným rozhodnutím súdu obmedzená.

(11)	Predseda dopravného úradu a podpredseda dopravného úradu sa môže vzdať funkcie písomným oznámením doručeným predsedovi vlády. Výkon funkcie predsedu dopravného úradu alebo podpredsedu dopravného úradu sa skončí dňom doručenia písomného oznámenia o vzdaní sa funkcie, ak v oznámení nie je uvedený neskorší deň vzdania sa funkcie.

(12)	Predsedu dopravného úradu a podpredsedu dopravného úradu odvolá vláda, ak
a)	nastala niektorá zo skutočností uvedených v § 9 ods. 3,
b)	nevykonáva svoju funkciu najmenej počas šiestich po sebe nasledujúcich mesiacov,
c)	nezabezpečuje, aby dopravný úrad riadne plnil úlohy podľa tohto zákona a osobitných predpisov,7)
d)	vykonáva funkciu v rozpore s osobitným predpisom.3)

§ 9
Podmienky výkonu funkcie predsedu dopravného úradu a podpredsedu dopravného úradu

(1) Za predsedu dopravného úradu a podpredsedu dopravného úradu možno vymenovať len fyzickú osobu, ktorá
a)	má spôsobilosť na právne úkony v plnom rozsahu,
b)	je bezúhonná,
c)	má vysokoškolské vzdelanie druhého stupňa, 
d)	má najmenej päťročnú odbornú prax v riadiacej funkcii v oblasti dráh a dopravy na dráhach, civilného letectva alebo vodnej dopravy. 

(2) Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo nebol právoplatne odsúdený za trestný čin spáchaný z nedbanlivosti na nepodmienečný trest odňatia slobody. Bezúhonnosť sa preukazuje výpisom z registra trestov nie starším ako tri mesiace.

(3) Predseda dopravného úradu a podpredseda dopravného úradu nesmú počas výkonu funkcie 
a)	byť členom politickej strany alebo politického hnutia, vykonávať funkciu v politickej strane alebo v politickom hnutí, mať pracovnoprávny alebo iný obdobný právny vzťah s politickou stranou alebo s politickým hnutím,
b)	vykonávať funkciu v inom orgáne verejnej moci alebo byť členom štatutárneho, riadiaceho, dozorného alebo kontrolného orgánu právnickej osoby zriadenej orgánom verejnej moci alebo zákonom,
c)	byť zamestnancom, štatutárnym, riadiacim, dozorným, kontrolným orgánom alebo členom takého orgánu právnickej osoby, ktorá bola zriadená na výkon podnikateľskej činnosti, ani mať majetkovú účasť na podnikaní alebo podiel na hlasovacích právach osôb, ani pôsobiť v ich prospech alebo neprospech ak ide o osoby, vo vzťahu ku ktorým vykonáva dopravný úrad činnosť podľa tohto zákona alebo osobitného predpisu;6) toto obmedzenie sa s výnimkou postavenia zamestnanca vzťahuje aj na im blízke osoby,
d)	podnikať alebo 
e)	vykonávať inú zárobkovú činnosť okrem prípadov ustanovených osobitným predpisom.5)

 (4) Osoba, ktorej výkon funkcie predsedu dopravného úradu alebo podpredsedu dopravného úradu sa skončil, nesmie počas jedného roka po skončení výkonu funkcie 
a) byť zamestnancom, spoločníkom, členom, akcionárom alebo konateľom osôb vo vzťahu, ku ktorým vykonáva dopravný úrad regulačnú činnosť podľa tohto zákona alebo osobitného predpisu,6) byť členom ich štatutárneho, riadiaceho, dozorného alebo kontrolného orgánu ani mať podiel na ich základnom imaní alebo podiel na hlasovacích právach týchto osôb,
b) 	mať uzatvorenú zmluvu o prokúre, mandátnu zmluvu, komisionársku zmluvu, zmluvu o sprostredkovaní, zmluvu o obchodnom zastúpení, zmluvu o tichom spoločenstve alebo darovaciu zmluvu s osobami podľa písmena a),
c) 	mať uzatvorenú zmluvu, ktorej obsahom je oprávnenie konať v prospech alebo v mene osôb podľa písmena a). 

(5)	Predseda dopravného úradu a podpredseda dopravného úradu je vylúčený z rozhodovania vo veci týkajúcej sa  osoby vo vzťahu, ku ktorej vykonáva dopravný úrad regulačnú činnosť podľa tohto zákona alebo osobitného predpisu,6) ak
a)	bol počas roka, ktorý predchádzal nástupu do funkcie predsedu dopravného úradu a podpredsedu dopravného úradu zamestnancom, štatutárnym, riadiacim, dozorným, kontrolným orgánom alebo členom orgánu tejto osoby, ktorá bola zriadená na výkon podnikateľskej činnosti, mal majetkovú účasť na jej podnikaní alebo podiel na hlasovacích právach tejto osoby,
b)	bola jemu blízka osoba v postavení podľa písmena a) s výnimkou postavenia zamestnanca.

(6) Ak je predseda dopravného úradu vylúčený z rozhodovania vo veci podľa odseku 5, rozhodne v tejto veci podpredseda dopravného úradu.

(7) Predseda dopravného úradu a podpredseda dopravného úradu je povinný do jedného mesiaca od vzniku funkcie predložiť predsedovi vlády vyhlásenie o záväzkoch a záujmoch, v ktorom uvedie všetky skutočnosti, ktoré by mohli mať priamy alebo nepriamy vplyv na jeho nestrannosť a nezávislosť pri rozhodovaní podľa tohto zákona, najmä uvedie skutočnosti podľa odseku 3 a 5.  Ak skutočnosti, ktoré by mohli mať priamy alebo nepriamy vplyv na jeho nestrannosť a nezávislosť pri rozhodovaní podľa tohto zákona vzniknú po podaní vyhlásenia podľa prvej vety, predseda dopravného úradu a podpredseda dopravného úradu je povinný ich bezodkladne písomne oznámiť predsedovi národnej rady.

PRECHODNÉ A ZÁVEREČNÉ USTANOVENIA

§ 10
Prechodné ustanovenia

(1)	Zrušujú sa
a)	Telekomunikačný úrad Slovenskej republiky, 
b)	Poštový regulačný úrad, 
c)	Úrad pre reguláciu železničnej dopravy, 
d)	Letecký úrad Slovenskej republiky, 
e)	Štátna plavebná správa.

(2)	Regulačný úrad zriadený týmto zákonom sa dňom nadobudnutia účinnosti tohto zákona stáva právnym nástupcom Telekomunikačného úradu Slovenskej republiky a Poštového regulačného úradu a na regulačný úrad prechádzajú všetky ich práva a povinnosti, právomoci a pôsobnosť podľa osobitných predpisov.2) 

(3)	Dopravný úrad zriadený týmto zákonom sa dňom nadobudnutia účinnosti tohto zákona stáva právnym nástupcom Úradu pre reguláciu železničnej dopravy, Leteckého úradu Slovenskej republiky a Štátnej plavebnej správy a na dopravný úrad prechádzajú všetky ich práva a povinnosti, právomoci a pôsobnosť podľa osobitných predpisov,7) ak tento zákon neustanovuje inak.

(4)	Výkon pôsobnosti Úradu pre reguláciu železničnej dopravy v oblasti špeciálneho stavebného úradu a výkon kompetencií v oblasti vyšetrovania nehôd a mimoriadnych udalostí, ku ktorým došlo na špeciálnych dráhach a lanových dráhach, prechádzajú dňom nadobudnutia účinnosti tohto zákona na ministerstvo.

(5)	Výkon pôsobnosti Štátnej plavebnej správy v oblasti vydávania záväzných stanovísk v územnoplánovacích činnostiach, ak ide o umiestnenie prístavov a stavieb, ktoré sú súčasťou vodnej cesty alebo ju križujú, a o vymedzenie ochranného pásma vodnej cesty, ako aj v konaniach, v ktorých je príslušným stavebný úrad, ak ide o stavby, ktoré zasahujú do vodnej cesty alebo sú súčasťou vodnej cesty alebo prístavu, prechádzajú dňom nadobudnutia účinnosti tohto zákona na ministerstvo.

(6)	Kde sa vo všeobecne záväzných právnych predpisoch okrem prechodných ustanovení používajú slová „Telekomunikačný úrad Slovenskej republiky“ a „Poštový regulačný úrad“ vo všetkých tvaroch, rozumie sa tým „Úrad pre reguláciu elektronických komunikácií a poštových služieb“ v príslušnom tvare. Kde sa vo všeobecne záväzných právnych predpisoch okrem prechodných ustanovení používajú slová „Úrad pre reguláciu železničnej dopravy“, „Letecký úrad Slovenskej republiky“ a „Štátna plavebná správa“ vo všetkých tvaroch, rozumie sa tým „Dopravný úrad“ v príslušnom tvare. 

(7)	Majetok štátu, pohľadávky a záväzky, ktoré mal v správe Telekomunikačný úrad Slovenskej republiky alebo Poštový regulačný úrad k 31. 12. 2013, prechádzajú do správy regulačného úradu zriadeného týmto zákonom.

(8)	Majetok vo vlastníctve štátu, pohľadávky a záväzky, ktoré mal v správe Úrad pre reguláciu železničnej dopravy, Letecký úrad Slovenskej republiky alebo Štátna plavebná správa k 31. 12. 2013, prechádzajú do správy dopravného úradu zriadeného týmto zákonom.

(9)	Práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a z iných právnych vzťahov štátnych zamestnancov a zamestnancov Telekomunikačného úradu Slovenskej republiky a Poštového regulačného úradu prechádzajú dňom nadobudnutia účinnosti tohto zákona na regulačný úrad. Regulačný úrad je povinný voči štátnym zamestnancom a zamestnancom, ktorých vzťahy na neho prešli, dodržiavať kolektívnu zmluvu, ktorá sa na nich vzťahovala k 31. 12. 2013 a to až do skončenia jej účinnosti.    

(10)	Práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a z iných právnych vzťahov štátnych zamestnancov a zamestnancov Úradu pre reguláciu železničnej dopravy, Leteckého úradu Slovenskej republiky a Štátnej plavebnej správy prechádzajú dňom nadobudnutia účinnosti tohto zákona na dopravný úrad, ak tento zákon neustanovuje inak. Dopravný úrad je povinný voči štátnym zamestnancom a zamestnancom, ktorých vzťahy na neho prešli, dodržiavať kolektívnu zmluvu, ktorá sa na nich vzťahovala k 31. 12. 2013 a to až do skončenia jej účinnosti.  

(11)	Práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a iných právnych vzťahov štátnych zamestnancov a zamestnancov Úradu pre reguláciu železničnej dopravy zabezpečujúcich výkon kompetencií v oblasti špeciálneho stavebného úradu a výkon kompetencií v oblasti vyšetrovania nehôd a mimoriadnych udalostí, ku ktorým došlo na špeciálnych dráhach a lanových dráhach, prechádzajú dňom nadobudnutia účinnosti tohto zákona na ministerstvo. Ministerstvo je povinné voči štátnym zamestnancom a zamestnancom, ktorých vzťahy na neho prešli, dodržiavať kolektívnu zmluvu, ktorá sa na nich vzťahovala k 31. 12. 2013 a to až do skončenia jej účinnosti.  
 
(12)	Zrušuje sa funkcia predsedu Telekomunikačného úradu Slovenskej republiky a podpredsedu Telekomunikačného úradu Slovenskej republiky, predsedu Poštového regulačného úradu a podpredsedu Poštového regulačného úradu, čím sa skončí a uplynie ich funkčné obdobie, aj doba vykonávania ich funkcie.

(13)	Zrušuje sa funkcia predsedu Úradu pre reguláciu železničnej dopravy a podpredsedu Úradu pre reguláciu železničnej dopravy, riaditeľa Leteckého úradu Slovenskej republiky a riaditeľa Štátnej plavebnej správy, čím sa skončí a uplynie ich funkčné obdobie, aj doba vykonávania ich funkcie. 

(14)	Nároky štátnych zamestnancov a zamestnancov vyplývajúce z prechodu práv a povinností podľa odsekov 9 a 12 uspokojí regulačný úrad.

(15)	Nároky štátnych zamestnancov a zamestnancov vyplývajúce z prechodu práv a povinností podľa odsekov 10 a 13 uspokojí dopravný úrad.

(16)	Nároky štátnych zamestnancov a zamestnancov vyplývajúce z prechodu práv a povinností podľa odsekov 11 uspokojí ministerstvo.

(17)	Výročnú správu o hospodárení Telekomunikačného úradu Slovenskej republiky s osobitným účtom podľa osobitného predpisu) za rok 2013 zverejní regulačný úrad zriadený týmto zákonom.

(18)	Správu o stave poskytovania univerzálnej služby a poštového platobného styku podľa osobitného predpisu) za rok 2013 zverejní na svojom webovom sídle regulačný úrad zriadený týmto zákonom.

(19)	Príjmy a výdavky kompenzačného fondu podľa osobitného predpisu) za rok 2013 zverejní vo svojom vestníku regulačný úrad zriadený týmto zákonom.

(20)	Výročnú správu o činnosti bezpečnostného orgánu podľa osobitného predpisu) za rok 2013 zverejní na svojom webovom sídle a do 30. septembra nasledujúceho roka zašle Európskej železničnej agentúre dopravný úrad zriadený týmto zákonom.

(21)	Správu o činnosti a o hospodárení Úradu pre reguláciu  železničnej dopravy za kalendárny rok 2013 poskytne národnej rade do 31. mája nasledujúceho roka dopravný úrad zriadený týmto zákonom.

(22)	Výročnú správu o kontrolnej činnosti nad systémom letiskových odplát podľa osobitného predpisu) za rok 2013 zverejní na svojom webovom sídle dopravný úrad zriadený týmto zákonom.

§ 11
Prechodné ustanovenia k prvej voľbe predsedu a podpredsedu regulačného úradu

Vláda predloží prvý návrh na voľbu predsedu regulačného úradu a podpredsedu regulačného úradu národnej rade najneskôr do 15. januára 2014. 

§ 12
Prechodné ustanovenia k dočasnému riadeniu regulačného úradu

(1)	Ak k 1. januáru 2014 nie je zvolený predseda regulačného úradu, funkciu predsedu regulačného úradu podľa tohto zákona vykonáva od 1. januára 2014  do dňa vzniku funkcie prvého predsedu regulačného úradu štátny zamestnanec písomne poverený predsedom národnej rady dočasným vykonávaním funkcie štatutárneho  orgánu regulačného úradu. 

(2)	Predseda národnej rady písomne poverí dočasným vykonávaním funkcie štatutárneho orgánu regulačného úradu osobu, po jej predchádzajúcom súhlase, ktorá v čase poverenia vykonáva funkciu predsedu Telekomunikačného úradu Slovenskej republiky. Ak osoba podľa prvej vety nedá súhlas s poverením, predseda národnej rady písomne poverí dočasným vykonávaním funkcie štatutárneho orgánu regulačného úradu osobu, po jej predchádzajúcom súhlase, ktorá v čase poverenia vykonáva funkciu predsedu Poštového regulačného úradu. Ak ani táto osoba súhlas na svoje poverenie nedá, predseda národnej rady písomne poverí dočasným vykonávaním funkcie štatutárneho orgánu regulačného úradu osobu, po jej predchádzajúcom súhlase, ktorá v čase poverenia vykonáva funkciu podpredsedu Telekomunikačného úradu Slovenskej republiky a v prípade jeho nesúhlasu s poverením osobu, ktorá v čase poverenia vykonáva funkciu podpredsedu Poštového regulačného úradu, ak táto s poverením súhlasí.

(3)	Ak všetky osoby podľa odseku 2 odmietnu poverenie dočasným vykonávaním funkcie štatutárneho orgánu regulačného úradu, predseda národnej rady písomne poverí dočasným vykonávaním funkcie štatutárneho orgánu regulačného úradu niektorého zo štátnych zamestnancov Telekomunikačného úradu Slovenskej republiky alebo Poštového regulačného úradu po jeho predchádzajúcom súhlase.

(4)	Osoba písomne poverená dočasným vykonávaním funkcie štatutárneho orgánu regulačného úradu písomne poverí dočasným vykonávaním funkcie podpredsedu regulačného úradu v poradí podľa odseku 2 niektorú z osôb, ktoré môžu byť písomne poverené dočasným vykonávaním funkcie štatutárneho orgánu regulačného úradu, ak neboli predsedom národnej rady poverené dočasným vykonávaním funkcie štatutárneho orgánu regulačného úradu. Ak osoby podľa prvej vety odmietnu dočasne vykonávať funkciu podpredsedu regulačného úradu, osoba písomne poverená dočasným vykonávaním funkcie štatutárneho orgánu regulačného úradu písomne poverí dočasným vykonávaním funkcie podpredsedu regulačného úradu niektorého zo štátnych zamestnancov Telekomunikačného úradu Slovenskej republiky alebo Poštového regulačného úradu, ak tento štátny zamestnanec s poverením súhlasí.

(5)	Dočasné vykonávanie funkcie štatutárneho orgánu regulačného úradu a jeho funkčné obdobie zaniká najneskôr dňom vzniku funkcie prvého predsedu regulačného úradu podľa tohto zákona. Dočasné vykonávanie funkcie podpredsedu regulačného úradu a jeho funkčné obdobie zaniká najneskôr  dňom vzniku funkcie prvého podpredsedu regulačného úradu podľa tohto zákona.

(6)	Osobe písomne poverenej dočasným vykonávaním funkcie štatutárneho orgánu regulačného úradu podľa odseku 1 prináleží funkčný plat vo výške funkčného platu predsedu Telekomunikačného úradu Slovenskej republiky priznaného k 31. decembru 2013.

(7)	Osobe písomne poverenej dočasným vykonávaním funkcie podpredsedu regulačného úradu podľa odseku 4 prináleží funkčný plat vo výške funkčného platu podpredsedu Telekomunikačného úradu Slovenskej republiky priznaného k 31. decembru 2013.

§ 13
Prechodné ustanovenia k prvej voľbe predsedu a podpredsedu dopravného úradu

Minister predloží prvý návrh na voľbu predsedu dopravného úradu a podpredsedu dopravného úradu vláde najneskôr do 15. januára 2014. Hlasovanie o voľbe predsedu dopravného úradu a podpredsedu dopravného úradu zaradí predseda vlády do programu najbližšieho zasadnutia vlády. 

§ 14
Prechodné ustanovenia k dočasnému riadeniu dopravného úradu

(1)	 Ak k 1. januáru 2014 nie je zvolený predseda dopravného úradu, funkciu predsedu dopravného úradu podľa tohto zákona vykonáva od 1. januára 2014  do dňa vzniku funkcie prvého predsedu dopravného úradu štátny zamestnanec písomne poverený predsedom vlády dočasným výkonom funkcie štatutárneho orgánu dopravného úradu. 

(2)	Predseda vlády písomne poverí dočasným výkonom funkcie štatutárneho orgánu dopravného úradu osobu, po jej predchádzajúcom súhlase, ktorá v čase poverenia vykonáva funkciu riaditeľa Leteckého úradu Slovenskej republiky. Ak osoba podľa prvej vety nedá súhlas s poverením, predseda vlády písomne poverí dočasným vykonávaním funkcie štatutárneho orgánu dopravného úradu osobu, po jej predchádzajúcom súhlase, ktorá v čase poverenia vykonáva funkciu predsedu Úradu pre reguláciu železničnej dopravy. Ak ani táto osoba nedá súhlas s poverením, predseda vlády písomne poverí dočasným vykonávaním funkcie štatutárneho orgánu dopravného úradu osobu, po je predchádzajúcom súhlase, ktorá v čase poverenia vykonáva funkciu riaditeľa Štátnej plavebnej správy.  

(3)	 Ak všetky osoby podľa odseku 2 odmietnu  poverenie dočasne vykonávať funkciu štatutárneho orgánu dopravného úradu, predseda vlády písomne poverí dočasným vykonávaním funkcie štatutárneho orgánu dopravného úradu niektorého zo štátnych zamestnancov Leteckého úradu Slovenskej republiky, Úradu pre reguláciu železničnej dopravy alebo Štátnej plavebnej správy po jeho predchádzajúcom súhlase.  

(4)	Osoba písomne poverená dočasným vykonávaním funkcie štatutárneho orgánu dopravného úradu písomne poverí dočasným vykonávaním funkcie podpredsedu dopravného úradu niektorú z osôb, ktoré podľa odseku 2 môžu byť písomne poverené dočasným vykonávaním funkcie štatutárneho orgánu dopravného úradu, ak neboli predsedom vlády poverené dočasným výkonom funkcie štatutárneho orgánu dopravného úradu. Ak osoby podľa prvej vety odmietnu poverenie na dočasné vykonávanie funkcie podpredsedu dopravného úradu, osoba poverená dočasným vykonávaním funkcie štatutárneho orgánu dopravného úradu písomne poverí dočasným výkonom funkcie podpredsedu dopravného úradu niektorého zo štátnych zamestnancov dopravného úradu, ak tento štátny zamestnanec s poverením súhlasí.

(5)	Dočasné vykonávanie funkcie štatutárneho orgánu dopravného úradu a jeho funkčné obdobie zaniká najneskôr dňom vzniku funkcie predsedu dopravného úradu podľa tohto zákona. Dočasné vykonávanie funkcie podpredsedu dopravného úradu a jeho funkčné obdobie zaniká najneskôr dňom vzniku funkcie podpredsedu dopravného úradu podľa tohto zákona. 
(6)	Osobe písomne poverenej dočasným vykonávaním funkcie štatutárneho orgánu dopravného úradu podľa odseku 1 prináleží funkčný plat vo výške funkčného platu predsedu Úradu pre reguláciu železničnej dopravy priznaného k 31. decembru 2013. 

(7)	Osobe písomne poverenej dočasným vykonávaním funkcie podpredsedu dopravného úradu podľa odseku 4 prináleží funkčný plat vo výške funkčného platu riaditeľa Leteckého úradu Slovenskej republiky priznaného k 31. decembru 2013.

§ 15
Prechodné ustanovenia ku konaniam a k rozhodnutiam

(1)	Konania, ktoré do 31. 12. 2013 začal Telekomunikačný úrad Slovenskej republiky alebo Poštový regulačný úrad a ktoré neboli právoplatne skončené pred nadobudnutím účinnosti tohto zákona, dokončí regulačný úrad zriadený týmto zákonom podľa tohto zákona a osobitných predpisov.2) Právne účinky úkonov, ktoré v konaní nastali pred nadobudnutím účinnosti tohto zákona, zostávajú zachované. 

(2)	Konania, ktoré do 31. 12. 2013 začala Štátna plavebná správa, Letecký úrad Slovenskej republiky alebo Úrad pre reguláciu železničnej dopravy a ktoré neboli právoplatne skončené pred nadobudnutím účinnosti tohto zákona, dokončí dopravný úrad zriadený týmto zákonom podľa tohto zákona a osobitných predpisov,7) ak  tento zákon neustanovuje inak. Právne účinky úkonov, ktoré v konaní nastali pred nadobudnutím účinnosti tohto zákona, zostávajú zachované. 

(3)	Konania, v ktorých Úrad pre reguláciu železničnej dopravy podľa doterajších predpisov konal a rozhodoval ako špeciálny stavebný úrad a ktoré neboli právoplatne skončené do účinnosti tohto zákona, dokončí ministerstvo podľa osobitného predpisu.) Vyšetrovanie nehôd a mimoriadnych udalostí na špeciálnych dráhach a lanových dráhach, ktoré podľa doterajších predpisov viedol Úrad pre reguláciu železničnej dopravy a ktoré neboli právoplatne skončené do účinnosti tohto zákona, dokončí ministerstvo podľa osobitného predpisu.13) Právne účinky úkonov, ktoré v konaní nastali pred nadobudnutím účinnosti tohto zákona, zostávajú zachované. 

(4)	Konania, v ktorých Štátna plavebná správa podľa doterajších predpisov vydávala záväzné stanoviská v územnoplánovacích činnostiach, ak ide o umiestnenie prístavov a stavieb, ktoré sú súčasťou vodnej cesty alebo ju križujú, a o vymedzenie ochranného pásma vodnej cesty, ako aj v konaniach, v ktorých je príslušným stavebný úrad, ak ide o stavby, ktoré zasahujú do vodnej cesty alebo sú súčasťou vodnej cesty alebo prístavu, a v ktorých nedošlo do účinnosti tohto zákona k vydaniu príslušného stanoviska Štátnej plavebnej správy, dokončí ministerstvo podľa osobitného predpisu.) Právne účinky úkonov, ktoré v konaní nastali pred nadobudnutím účinnosti tohto zákona, zostávajú zachované. 

(5)	Právoplatné rozhodnutia, oprávnenia, osvedčenia, preukazy a povolenia Telekomunikačného úradu Slovenskej republiky, Poštového regulačného úradu, Štátnej plavebnej správy, Leteckého úradu Slovenskej republiky a Úradu pre reguláciu železničnej dopravy, ktoré boli vydané podľa doterajších predpisov, zostávajú v platnosti do uplynutia doby, na ktorú boli vydané. 

(6)	Výkon rozhodnutí Telekomunikačného úradu Slovenskej republiky a Poštového regulačného úradu, ktorý nebol začatý alebo nebol skončený do účinnosti tohto zákona, uskutoční regulačný úrad. Výkon rozhodnutí Štátnej plavebnej správy, Leteckého úradu Slovenskej republiky alebo Úradu pre reguláciu železničnej dopravy, ktorý nebol začatý alebo nebol skončený do účinnosti tohto zákona, uskutoční dopravný úrad, s výnimkou výkonu rozhodnutí vo veciach, v ktorých kompetencie zanikajúcich úradov prechádzajú podľa tohto zákona na ministerstvo. Výkon rozhodnutí zanikajúcich úradov vo veciach, v ktorých ich kompetencie prechádzajú podľa tohto zákona na ministerstvo a ktorý nebol začatý alebo nebol skončený do účinnosti tohto zákona, uskutoční ministerstvo.

(7)	O opravných prostriedkoch proti rozhodnutiam Telekomunikačného úradu Slovenskej republiky a Poštového regulačného úradu je od nadobudnutia účinnosti tohto zákona príslušný rozhodovať predseda regulačného úradu zriadeného týmto zákonom. O opravných prostriedkoch proti rozhodnutiam Štátnej plavebnej správy, Leteckého úradu Slovenskej republiky a Úradu pre reguláciu železničnej dopravy, s výnimkou opravných prostriedkov proti rozhodnutiam vo veciach, v ktorých kompetencie týchto úradov prešli podľa tohto zákona na ministerstvo, je od nadobudnutia účinnosti tohto zákona príslušný rozhodovať predseda dopravného úradu zriadeného týmto zákonom. 

(8)	O opravných prostriedkoch proti rozhodnutiam Štátnej plavebnej správy a Úradu pre reguláciu železničnej dopravy vo veciach, v ktorých kompetencie týchto úradov prešli podľa tohto zákona na ministerstvo, je od nadobudnutia účinnosti tohto zákona príslušný rozhodovať minister. 

(9)	Odvolacie konania proti rozhodnutiam Leteckého úradu Slovenskej republiky a Štátnej plavebnej správy, ktoré podľa doterajších predpisov viedlo ministerstvo, a ktoré neboli právoplatne skončené do účinnosti tohto zákona, dokončí dopravný úrad podľa tohto zákona a osobitného predpisu. 6)

(10)	Proti rozhodnutiam vydaným Úradom pre reguláciu železničnej dopravy je možné podať rozklad za podmienok podľa tohto zákona a osobitného predpisu.) O rozklade rozhodne predseda dopravného úradu zriadeného týmto zákonom s výnimkou rozkladu proti rozhodnutiu špeciálneho stavebného úradu, o ktorom rozhodne minister. 

(11)	Ak po nadobudnutí účinnosti tohto zákona bude zrušené rozhodnutie Telekomunikačného úradu Slovenskej republiky alebo Poštového regulačného úradu, ktoré bolo vydané v konaniach podľa doterajších predpisov, na nové konanie vo veci je od nadobudnutia účinnosti tohto zákona príslušný regulačný úrad zriadený týmto zákonom. Regulačný úrad bude v novom konaní postupovať podľa tohto zákona a osobitných predpisov,2) pričom pre nové konanie a rozhodnutie vo veci je rozhodujúci skutkový a právny stav v čase vydania zrušeného rozhodnutia.

(12)	Ak po nadobudnutí účinnosti tohto zákona bude zrušené rozhodnutie Štátnej plavebnej správy, Leteckého úradu Slovenskej republiky alebo Úradu pre reguláciu železničnej dopravy, na nové konanie vo veci je od nadobudnutia účinnosti tohto zákona príslušný dopravný úrad zriadený týmto zákonom s výnimkou konania vo veciach, v ktorých kompetencie týchto úradov prešli podľa tohto zákona na ministerstvo. Dopravný úrad bude v novom konaní postupovať podľa tohto zákona a osobitných predpisov,7) pričom pre nové konanie a rozhodnutie vo veci je rozhodujúci skutkový stav a právny stav v čase vydania zrušeného rozhodnutia.

(13)	Ak po nadobudnutí účinnosti tohto zákona bude zrušené rozhodnutie Štátnej plavebnej správy alebo Úradu pre reguláciu železničnej dopravy vo veciach, v ktorých kompetencie týchto úradov prešli podľa tohto zákona na ministerstvo, na nové konanie vo veci je od nadobudnutia účinnosti tohto zákona príslušné ministerstvo. Ministerstvo bude v novom konaní postupovať podľa tohto zákona a osobitných predpisov,) pričom pre nové konanie a rozhodnutie vo veci je rozhodujúci skutkový stav a právny stav v čase vydania zrušeného rozhodnutia.

§ 16

Týmto zákonom sa preberajú právne záväzné akty Európskej únie uvedené v prílohe.

Čl. II

Zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z., zákona č. 136/2004 Z. z., zákona č. 544/2004 Z. z., zákona č. 479/2005 Z. z., zákona č. 11/2006 Z. z., zákona č. 278/2009 Z. z., zákona č. 513/2009 Z. z., zákona č. 136/2010 Z. z., zákona č. 241/2011 Z. z. a zákona č. 404/2011 sa mení a dopĺňa  takto:

1.	V § 2 písm. c) sa slová „Leteckým úradom Slovenskej republiky (ďalej len „letecký úrad“)“ nahrádzajú slovami: „Dopravným úradom1aa)“.

Poznámka pod čiarou k odkazu 1aa znie:
„1aa) Zákon č.   /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“. 

2.	V § 19 ods. 3 druhej vete sa na konci pripájajú tieto slová: „podľa osobitného predpisu,3aa) a ak to osobitný predpis3ab) vyžaduje aj na základe dokladu o zdravotnej spôsobilosti“.“.

Poznámky pod čiarou k odkazom 3aa a 3ab znejú:
„3aa) Dohovor o medzinárodnom civilnom letectve (oznámenie č. 196/1995 Z. z.).
Príloha III nariadenia Komisie (ES) č. 2042/2003 z 20. novembra 2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností (Mimoriadne vydanie Ú. v. EÚ, kap. 7/zv. 7) v platnom znení. 
Čl. 7 a 8c nariadenia Európskeho parlamentu a Rady (ES) č. 216/2008 z 20. Februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (Ú. v. EÚ L 79, 19. 03. 2008) v platnom znení.
Nariadenie Komisie (EÚ) č. 805/2011 z 10. augusta 2011, ktorým sa ustanovujú podrobné pravidlá udeľovania preukazov spôsobilosti a niektorých osvedčení riadiacich letovej prevádzky podľa nariadenia Európskeho parlamentu a Rady (ES) č. 216/2008 (U. v. EÚ L 206, 11. 08. 2011).
Príloha I nariadenia Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25. 11. 2011) v platnom znení.
3ab) Čl. 7 a 8c nariadenia Európskeho parlamentu a Rady (ES) č. 216/2008 v platnom znení.
Príloha IV nariadenia (EÚ) č. 1178/2011 v platnom znení.
Kapitola III nariadenia (EÚ) č. 805/2011.“.

3.	V § 19 odsek 6 znie:
„(6) Posudzovať zdravotnú spôsobilosť člena leteckého personálu vrátane vydávania dokladu o zdravotnej spôsobilosti člena leteckého personálu môže lekár s odbornou spôsobilosťou na výkon certifikovaných pracovných činností letecké lekárstvo3b) poskytovateľa zdravotnej starostlivosti,3c) ktorý je na výkon tejto činnosti osvedčený3d) Dopravným úradom.“.

Poznámky pod čiarou k odkazom 3b až 3d znejú:
„3b) Nariadenie vlády č. 296/2010 Z. z. o odbornej spôsobilosti na výkon zdravotníckeho povolenia, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov.
3c) § 4 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.
3d) Čl. 7 a 8c, príloha III a príloha Vb nariadenia (ES) č. 216/2008 v platnom znení.
Príloha IV nariadenia (EÚ) č. 1178/2011 v platnom znení.
Kapitola III nariadenia (EÚ) č. 805/2011.

4.	V § 19 ods. 11 sa slová „výbere a poverovaní“ nahrádzajú slovom „osvedčovaní“. 

5.	V § 34a sa vypúšťa odsek 9.

Doterajšie odseky 10 a 11 sa označujú ako odseky 9 a 10.

6.	V § 46 sa odseky 2 a 3 vypúšťajú.

Doterajší odsek 4 sa označuje ako odsek 2.
7.	V § 47 písm. g) sa vypúšťa druhý bod. 
Súčasne sa zrušuje označenie prvého bodu.

8.	V § 48 ods. 1 sa písmeno a) dopĺňa šiestym bodom, ktorý znie:
„6. funkciu príslušného orgánu podľa osobitného predpisu,11be)“.

Poznámka pod čiarou k odkazu 11be znie:
„11be) Napríklad nariadenie (ES) č. 2042/2003 v platnom znení, nariadenie (ES) č. 216/2008 v platnom znení, nariadenie (EÚ) č. 805/2011, nariadenie (EÚ) č. 1178/2011 v platnom znení, nariadenie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (prepracované znenie) (U. v. EÚ L 224, 21. 08. 2012) v platnom znení, vykonávacie nariadenie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13. 10. 2012), nariadenie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia (ES) č. 216/2008 (Ú. v. EÚ L 296, 25. 10. 2012).“.

9.	V § 48 ods. 1 sa za písmeno j) vkladá nové písmeno k), ktoré znie:
„k) vydáva osvedčenia na posudzovanie zdravotnej spôsobilosti členov leteckého personálu (§ 19 ods. 6),“.

Doterajšie písmená k) až v) sa označujú ako písmená l) až w). 

10.	V § 48 ods. 1 písm. v) sa slová „všeobecne záväzných právnych predpisov“ nahrádzajú slovom „predpisov podľa § 56“.

11.	§ 49a sa dopĺňa odsekom 3, ktorý znie:
„(3) Ak Dopravný úrad vykonáva za odplatu činnosti pre Európsku agentúru pre bezpečnosť letectva alebo príslušné národné letecké úrady podľa osobitného predpisu,11g) príjmy z tejto činnosti môže použiť prostredníctvom samostatného mimorozpočtového účtu na úhradu mzdových výdavkov a s tým súvisiaceho poistného a príspevkov do poisťovní a na nákup tovarov a služieb súvisiacich s výkonom tejto činnosti.“.

Poznámka pod čiarou k odkazu 11g znie: 
„11g) Čl. 20, 21, 22a, 22b, 23 a 55 nariadenia (ES) č. 216/2008  v platnom znení.“.

12.	V § 51 sa odsek 2 dopĺňa písmenom h), ktoré znie:
„h) posúdi zdravotnú spôsobilosť člena leteckého personálu alebo vydá členovi leteckého personálu doklad o zdravotnej spôsobilosti bez toho, aby bol na takú činnosť osvedčený dopravným úradom alebo v rozpore s podmienkami určenými v osvedčení na posudzovanie zdravotnej spôsobilosti člena leteckého personálu alebo nesplní povinnosť podľa osobitného predpisu.11h)“.

Poznámka pod čiarou k odkazu 11h znie:
„11h) Príloha IV nariadenia (EÚ) č. 1178/2011 v platnom znení.
Čl. 15 a 16 nariadenia (EÚ) č. 805/2011.“.

13.	V § 53 ods. 1 sa za písmeno k) vkladá nové písmeno l), ktoré znie:
„l) vykonáva činnosť člena leteckého personálu bez platného dokladu o zdravotnej spôsobilosti alebo v rozpore s podmienkami v ňom určenými,“.

Doterajšie písmená l) a m) sa označujú ako písmená m) a n).“

14.	V § 53 ods. 2 sa slová „písmena m)“ nahrádzajú slovami „písmena n)“ a slová „písm. m)“ sa nahrádzajú slovami „písm. n)“.

15.	§ 55 znie:
„§ 55

(1)	Na konanie podľa tohto zákona sa vzťahuje všeobecný predpis o správnom konaní,13) ak tento zákon neustanovuje inak.
(2)	Na konanie v civilnom letectve sa nevzťahuje všeobecný predpis o správnom konaní vo veciach zákazu a obmedzenia letov ( § 6), vyšetrovania leteckých nehôd ( § 18), vydávania a uznávania preukazov spôsobilosti leteckého personálu ( § 19), overovania spôsobilosti lietadiel a iných výrobkov leteckej techniky ( § 22 až 24), určovania letiskových odplát ( § 33a až 33c), povoľovania nepravidelných dopravných letov ( § 39), iných ako dopravných letov zahraničných prevádzkovateľov lietadiel za odplatu 1) ( § 40) a pri výkone pôsobnosti podľa § 33 ods. 3 a § 41 ods. 1 písm. e).
(3)	Proti rozhodnutiu Dopravného úradu podľa odseku 1 možno podať rozklad. O rozklade rozhoduje predseda Dopravného úradu na základe návrhu ním zriadenej osobitnej komisie.
(4)	Opravné prostriedky proti rozhodnutiam orgánov štátnej správy, ktorými sa v záujme bezpečnosti zrušuje, odníma alebo obmedzuje platnosť dokladov ( § 54), nemajú odkladný účinok.

16.	Slová „letecký úrad“ vo všetkých tvaroch sa v celom texte zákona nahrádzajú slovami „Dopravný úrad“ v príslušnom tvare.

Čl. III

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z., zákona č. 479/2005 Z. z., zákona č. 561/2005 Z. z., zákona č. 193/2007 Z. z., zákona č. 500/2007 Z. z., zákona č. 179/2008 Z. z., zákona č. 435/2008 Z. z., zákona č. 191/2009 Z. z., zákona č. 469/2009 Z. z., zákona č. 556/2010 Z. z. a zákona č. 133/2013 Z. z. sa mení a dopĺňa takto:

1.	V § 4 ods. 5 sa slová „§ 39 písm. n)“ nahrádzajú slovami „§ 39 písm. l)“ a slová „§ 39 písm. o)“ sa nahrádzajú slovami „§ 39 písm. m)“.

2.	V § 5 ods. 12 sa slová „§ 39 písm. o)“ nahrádzajú slovami „§ 39 písm. m)“.
3.	V § 22 ods. 7 a § 39d ods. 3 sa slovo „riaditeľ“ nahrádza slovom „ predseda“.

4.	V § 23 ods. 6 sa slová „§ 39 písm. h)“ nahrádzajú slovami „§ 39 písm. f)“.

5.	V § 24 ods. 10 sa slová „§ 39 písm. k) bodov 3, 4, 6 a 7“ nahrádzajú slovami „§ 39 písm. i) bodov 3, 4, 6 a 7“, slová „§ 39 písm. k) bodov 4 a 6“ nahrádzajú slovami  „§ 39 písm. i) bodov 4 a 6“, slová „§ 39 písm. j) bodov 1 a 4“ nahrádzajú slovami „§ 39 písm. h) bodov 1 a 4“, slová „§ 39 písm. k) bodu 7“ nahrádzajú slovami „§ 39 písm. i) bodu 7“ a slová „§ 39 písm. j) bodov 2 a 3 nahrádzajú slovami „§ 39 písm. h) bodov 2 a 3“.

6.	V § 37 ods. 1 písmeno b) znie:
„b) „Dopravný úrad. 21)“.

Poznámka pod čiarou k odkazu 21 znie:
„21)  Zákon č.  /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“.

7.	V § 37 sa vypúšťajú odseky 2 a 3. Súčasne sa zrušuje označenie odseku 1.

8.	V § 38 písmeno m) znie:
„m) vydáva záväzné stanovisko v konaniach, v ktorých je príslušným stavebný úrad,21a) ak ide o zriadenie a prevádzkovanie dočasných stavieb slúžiacich užívateľom verejných prístavov na prioritnom investičnom majetku (§ 6 ods. 6) alebo o stavby, ktoré zasahujú do vodnej cesty alebo sú súčasťou vodnej cesty (§ 4 ods. 8),“.

Poznámka pod čiarou k odkazu 21a znie:
„21a) § 126 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.“.

9.	V § 39 sa vypúšťa písmeno f).
Doterajšie písmená g) až r) sa označujú ako písmená f) až p).

10.	V § 39 písmeno n) znie: „n) je povinný vystrojiť a označiť zamestnancov Dopravného úradu, ktorí vykonávajú štátny odborný dozor podľa § 39d ods. 1 (ďalej len „plavebný inšpektor“),“.

11.	V § 39d ods. 2 sa slová „určenými zamestnancami Štátnej plavebnej správy (ďalej len „plavebný inšpektor“)“ nahrádzajú slovami „plavebnými inšpektormi“.

12.	V § 39d ods. 8 sa slová „§ 39 písm. j)“ nahrádzajú slovami „§ 39 písm. h)“.

13.	V § 39d ods. 10 sa slová „§ 39 písm. p)“ nahrádzajú slovami „§ 39 písm. n)“.

14.	V § 41 odsek 2 znie:

„(2) Všeobecné predpisy o správnom konaní25) sa nevzťahujú na vydávanie záväzných stanovísk, vykonávanie výmazu plavidla z registra a na § 3 ods. 2, § 4 ods. 4 a 7, § 5 ods. 9, § 6 až 6e, § 22 ods. 14, § 24 ods. 2, § 39 písm. a), c), d), e), f), g), h) štvrtý a piaty bod, písm. i), k), l), m), n), o) druhý až štvrtý bod a písm. p).“.

15.	 § 41 sa dopĺňa  odsekom 3, ktorý znie:
„(3) Proti rozhodnutiu Dopravného úradu podľa odseku 1 možno podať rozklad, o ktorom rozhoduje predseda Dopravného úradu na základe návrhu ním zriadenej osobitnej komisie.“.

16.	Slová „štátna plavebná správa“ vo všetkých tvaroch sa v celom texte zákona nahrádzajú slovami „Dopravný úrad“ v príslušnom tvare.

Čl. IV

Zákon č. 513/2009 Z. z. o dráhach a o zmene a doplnení niektorých zákonov v znení zákona č. 433/2010 Z. z., zákona č. 547/2010 Z. z., zákona č. 393/2011 Z. z. a zákona č. 547/2011 Z. z. sa mení a dopĺňa takto:

1.	  V § 22 ods. 8 sa slová „§ 103 ods. 2 písm. a)" nahrádzajú slovami „§ 103 ods. 1 písm. a)".

2.	V § 101 sa v písmene b)  slová „Úrad pre reguláciu železničnej dopravy“ nahrádzajú slovami: „Dopravný úrad 31aa)“.
Poznámka pod čiarou k odkazu 31aa znie:
„31aa) Zákon č. /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“. 

3.	V § 102 ods. 1 písm. c) sa na konci pripájajú tieto slová: „na špeciálnych dráhach a lanových dráhach,“.

4.	V § 102 ods. 1 písm. d) sa vypúšťa prvý bod.
Súčasne sa zrušuje označenie druhého bodu.

5.	V § 102 sa odsek 1 dopĺňa  písmenami aa) až af), ktoré znejú: 
„aa) je špeciálnym stavebným úradom pre stavby dráh a ich súčastí, pre stavby v obvode dráhy, ktoré neslúžia na prevádzku dráhy alebo na dopravu na dráhe a pre stavby v ochrannom pásme dráhy, ktoré slúžia na prevádzku dráhy alebo na dopravu na dráhe, okrem mestských dráh,
ab)  je dotknutým orgánom v územnom konaní a v stavebnom konaní pre stavby v ochrannom pásme dráhy, ktoré neslúžia na prevádzkovanie dráhy ani na dopravu na dráhe, okrem mestských dráh,
ac) vydáva súhlas na vykonávanie činností v ochrannom pásme dráhy, okrem mestských dráh,
ad)  vyjadruje sa v územnoplánovacích činnostiach k zadaniu, ku konceptu a k návrhu územného plánu regiónu z hľadiska umiestnenia dráh v území, ich napojení a križovaní a ich technických a prevádzkových parametrov,
ae)  zisťuje zdroje ohrozovania dráhy a jej súčastí a nariaďuje ich odstránenie, okrem mestských dráh,
af)  rozhoduje na návrh vlastníka o zrušení vlečky alebo špeciálnej dráhy.“.

6.	V § 103 sa vypúšťajú odseky 1, 4 a 5.
Doterajšie odseky 2 a 3 sa označujú ako odseky 1 a 2

7.	V§ 103 ods. 1 sa vypúšťajú písmená c) až e).
Doterajšie písmeno f) sa označuje ako písmeno c).

8.	V§ 103 ods. 2 sa vypúšťajú písmená a) až c) a e).
Doterajšie písmeno d) sa označuje ako písmeno a) a písmená f) až v) sa označujú ako písmená b) až r).

9.	§ 104 sa vypúšťa.

10.	§ 111 odsek 3 znie:
„(3) Proti rozhodnutiu úradu možno podať rozklad, o ktorom rozhoduje predseda úradu na základe návrhu ním zriadenej osobitnej komisie.“.

Čl. V

Zákon č. 514/2009 Z. z. o doprave na dráhach v znení zákona č. 433/2010 Z. z., zákona č. 547/2010 Z. z., zákona č. 313/2011 Z. z., zákona č. 393/2011 Z. z., zákona č. 547/2011 Z. z. a zákona č. 133/2013 Z. z. sa mení takto:

§ 35 písmeno b) znie: 
„b) Dopravný úrad22) (ďalej len „úrad“),“  

Poznámka pod čiarou k odkazu 22 znie:
 „22) Zákon č.   /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“ .

Čl. VI

Zákon č. 324/2011 Z. z. o poštových službách a o zmene a doplnení niektorých zákonov v znení zákona č. 547/2011 Z. z. sa mení takto:

1.	V § 4 ods. 2 sa slová „Poštový regulačný úrad“ nahrádzajú slovami „Úrad pre reguláciu elektronických komunikácií a poštových služieb (ďalej len „úrad“)3a)“.

Poznámka pod čiarou k odkazu 3a znie:
„3a) Zákon č.   /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“. 

2.	Slová „Poštový regulačný úrad“ vo všetkých tvaroch sa v celom texte zákona nahrádzajú slovom „úrad“ v príslušnom tvare.

3.	V § 13 ods. 1 písm. d) sa slová „(ďalej len „vestník“)“ nahrádzajú slovami „(ďalej len „vestník ministerstva“)“.

4.	§ 14 sa vypúšťa.

5.	V § 18 ods. 1 sa slovo „vestníku“ nahrádza slovami „Vestníku Úradu pre reguláciu elektronických komunikácií a poštových služieb (ďalej len „vestník úradu“)“.

6.	V § 18 ods. 2, § 41 ods. 3, § 45 ods. 1, § 55 ods. 3, a § 57 ods. 3 a 5 sa za slovo „vestníku“ vkladá slovo „úradu“.

7.	V § 43 ods. 2 a § 53 ods. 1 písm. d) sa za slová „vo vestníku“ vkladá slovo „ministerstva“.

8.	V § 67 odsek 3 znie:
„(3) Proti rozhodnutiu úradu podľa odseku 1 možno podať rozklad. O rozklade rozhoduje predseda úradu na základe návrhu ním zriadenej osobitnej komisie.“.

9.	V § 67 sa za odsek 3 vkladá nový odsek 4, ktorý znie:
„(4) Na preskúmanie rozhodnutí a postupov úradu je vecne príslušný Najvyšší súd Slovenskej republiky.31)“.

Poznámka pod čiarou k odkazu 31 znie:
„31) § 246 ods. 2 Občianskeho súdneho poriadku.“.
Doterajší odsek 4 sa označuje ako odsek 5.

Čl. VII

Zákon č. 351/2011 Z. z. o elektronických komunikáciách v znení zákona č. 547/2011 Z. z. a zákona č. 241/2012 Z. z. sa mení a dopĺňa takto:

1.	V § 6 ods. 1 písm. b) sa slová „Telekomunikačný úrad Slovenskej republiky“ nahrádzajú slovami „Úrad pre reguláciu elektronických komunikácií a poštových služieb6a)“.

Poznámka pod čiarou k odkazu 6a znie:
„6a) Zákon č.  /2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.“.

2.	V § 6 ods. 3 písm. g) sa slová „Vestník Telekomunikačného úradu Slovenskej republiky“ nahrádzajú slovami: „Vestník Úradu pre reguláciu elektronických komunikácií a poštových služieb“.

3.	V § 6 ods. 5 prvá veta znie: „Výška administratívnych úhrad podľa odseku 4 písm. a) a poplatkov podľa osobitného predpisu11a) nesmie prekročiť výšku nevyhnutných nákladov úradu na výkon regulácie elektronických komunikácií.“.

Poznámka pod čiarou k odkazu 11a znie:
„11a) Zákon č. 145/1995 Z. z. o správnych poplatkoch v znení neskorších predpisov.“.

4.	§ 7 sa vypúšťa.

Čl. VIII

Tento zákon nadobúda účinnosť 1. januára 2014 okrem čl. I § 11 až § 14, ktoré nadobúdajú účinnosť dňom vyhlásenia.

Príloha
k zákonu č. ... /2013 Z. z.

Zoznam preberaných právne záväzných aktov Európskej únie

1.	Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Mimoriadne vydanie Ú.v. EÚ, kap. 6/zv. 3) v znení smernice Európskeho parlamentu a Rady 2002/39/ES z 10. júna 2002 (Mimoriadne vydanie Ú.v. EÚ, kap. 6/zv. 4) a smernice Európskeho parlamentu a Rady 2008/6/ES z 20. februára 2008 (Ú.v. EÚ L 52, 27.2.2008).

2.	Smernica Európskeho parlamentu a Rady 2002/20/ES zo 7. marca 2002 o povolení na elektronické komunikačné siete a služby (smernica o povolení) (Mimoriadne vydanie Ú.v. EÚ, kap. 13/zv. 29) v znení smernice Európskeho parlamentu a Rady 2009/140/ES z 25. novembra 2009 (Ú.v. EÚ L 337, 18.12.2009).

3.	Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci elektronických komunikačných sietí a služieb (rámcová smernica) (Mimoriadne vydanie Ú.v. EÚ, kap. 13/zv. 29) v znení nariadenia Európskeho parlamentu a Rady (ES) č. 717/2007 z 27. júna 2007 (Ú.v. EÚ L 171, 29.6.2007), nariadenia Európskeho parlamentu a Rady (ES) č. 544/2009 z 18. júna 2009 (Ú.v. EÚ L 167, 29.6.2009) a smernice Európskeho parlamentu a Rady 2009/140/ES z 25. novembra 2009 (Ú.v. EÚ L 337, 18.12.2009). 

4.	Smernica Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor (Ú.v. EÚ L 343, 14.12.2012).